Kuching dalam zon merah
KUCHING : Bandar raya ini dikategorikan sebagai salah sebuah zon merah bagi
kes jangkitan wabak Covid-19 di negara ini dengan catatan sebanyak 72 kes.  Kementerian Kesihatan Malaysia (KKM) melalui hantaran di laman sosialnya
menunjukkan Kuching sebagai daerah di Sarawak yang mempunyai kes jangkitan
tertinggi.  “Sementara itu, Petaling, Hulu Langat, Gombak dan Klang merupakan
daerah di Selangor yang disenaraikan sebagai zon merah.  “Begitu juga Tawau (Sabah), Kota Bharu (Kelantan), Hilir Perak dan
Kinta (Perak), Lembah Pantai, Titiwangsa dan Kepong (Kuala Lumpur), Seremban
(Negeri Sembilan) dan Johor Bahru dan Kluang di Johor menjadikan keseluruhan 15
daerah di seluruh negara yang dikategorikan sebagai zon merah setakat Sabtu
lalu, ” katanya.  Menurut KKM,  di Sarawak, daerah yang
mencatatkan jumlah kes tertinggi selepas Kuching ialah Miri dan Betong yang
masing-masing mencatatkan lapan kes namun tidak dikategorikan sebagai zon
merah.  Sementara, Bintulu dan Limbang pula mencatatkan sebanyak enam kes diikuti
Sarikei lima kes, Serian tiga kes, Mukah dan Sibu dua kes manakala Simunjan dan
Lawas masing-masing satu kes.  19 daerah lain pula seperti Sri Aman, Kapit, Asajaya, Baram, Bau, Belaga,
Dalat, Daro, Julau, Kanowit, Lundu, Matu, Song, Saratok, Lubok Antu, Meradong,
Pakan, Tatau dan Selangan tidak mencatatkan sebarang kes setakat ini.  KKM dalam hantaran tersebut juga menasihatkan orang ramai untuk meningkatkan
langkah-langkah pencegahan seperti membasuh tangan dengan air dan sabun.  Mereka juga diingatkan untuk melakukan penjarakan sosial jika perlu
mendapatkan bekalan makanan di pasar raya dan juga mematuhi Perintah Kawalan
Pergerakan (PKP) dengan duduk di rumah. 
See author's posts
